Pornografia din răzbunare ar putea fi incriminată în Codul Penal. Proiectul a trecut cu unanimitate de voturi de Senat. Prevede că aceia care publică imagini nud ale unei alte persoane, fără acodul acesteia, riscă pedepse cu închisoarea de la 3 luni la 2 ani.

Proiectul de lege a fost elaborat în urma unor discuții cu ONG-uri care luptă pentru drepturile femeilor, cu reprezentanți ai Poliției și Procuraturii.

În ultimii ani, tot mai multe femei au devenit victime ale unor răzbunări care implică imagini indecente. Totuși, organele judiciare nu aveau un cadrul legal care să ducă la pedepsirea vinovaților. Țări precum Franța, Germania, Israel, Malta sau chiar Statele Unite au deja pedepse prevăzute în legislația penală pentru așa numitul revenge porn - pornografie din răzbunare.

Propunerea legislativă prevede că divulgarea, difuzarea, prezentarea sau transmiterea, în orice mod, a unei imagini intime a unei persoane identificate sau identificabile după informațiile furnizate, fără consimțământul persoanei înfățișate, de natură să provoace acesteia o suferință psihică sau să aducă atingere imaginii sale, să fie pedepsite cu închisoarea de la 3 luni la 2 ani și amendă.

„Vreau ca victimele să poată cere dreptate în instanţă, iar organele judiciare să poată instrumenta astfel de cazuri. Azi, am mai făcut un pas în această direcţie. Mă bucur că senatorii de la toate partidele au înțeles necesitatea acestui demers legislativ. Țări ca Franța, Marea Britanie sau Statele Unite au incriminat deja de câțiva ani această faptă, pornografie din răzbunare sau pornografie non-consensuală. Sper ca propunerea să fie adoptată și de Camera Deputaților, astfel încât victimele să poată cere să li se facă dreptate și să descurajăm astfel de fapte”, a spus Florina Presadă (USR), inițiatoarea proiectului.

Senatul este prima cameră sesizată, iar for decizional este Camera Deputaților.